
 22.12.2021
 BG
 Официален вестник на Европейския съюз
 L 458/486
 РЕГЛАМЕНТ ЗА ИЗПЪЛНЕНИЕ (ЕС) 2021/2290 НА КОМИСИЯТА
 от 21 декември 2021 година
 за установяване на правила за методите за изчисляване на общите показатели за крайния продукт и за резултатите, предвидени в приложение I към Регламент (ЕС) 2021/2115 на Европейския парламент и на Съвета за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) No 1305/2013 и (ЕС) No 1307/2013
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2021/2115 на Европейския парламент и на Съвета от 2 декември 2021 г. за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) No 1305/2013 и (ЕС) No 1307/2013 (1), и по-специално член 133 от него,
 като има предвид, че:
 (1)
 С Регламент (ЕС) 2021/2115 се установява нова правна уредба за общата селскостопанска политика (ОСП), за да се постигнат по-добри резултати от нейното прилагане с оглед на целите на Съюза. С посочения регламент се установяват целите на Съюза по отношение на ОСП и се определят видовете интервенции и общите изисквания на Съюза, приложими за държавите членки, като същевременно на държавите членки се предоставя възможност за гъвкавост при планирането на интервенциите, които трябва да бъдат предвидени в техните стратегически планове по ОСП. Държавите членки трябва да изготвят тези стратегически планове по ОСП и да представят своите предложения за тези планове на Комисията до 1 януари 2022 г.
 (2)
 В съответствие с член 128 от Регламент (ЕС) 2021/2115 трябва да бъде установена рамка за изпълнението, за да се даде възможност за докладване, мониторинг и оценка на изпълнението на стратегическия план по ОСП по време на неговото прилагане. За тази цел общите показатели за крайния продукт и за резултатите са определени в приложение I към Регламент (ЕС) 2021/2115 и представляват основата за механизмите за уравняване с оглед на изпълнението и за преглед на изпълнението, както и за мониторинга и оценката на ОСП. Необходимо е да се определят ясни и общи правила относно методите за изчисляване на тези показатели.
 (3)
 Тъй като държавите членки трябва да имат правила относно методите за изчисляване на общите показатели за крайния продукт и за резултатите при разработването на своите проекти на стратегически планове по ОСП, които да бъдат представени на Комисията до 1 януари 2022 г., настоящият регламент следва да влезе в сила в деня след деня на публикуването му в Официален вестник на Европейския съюз.
 (4)
 Предвидените в настоящия регламент мерки са в съответствие със становището на Комитета за общата селскостопанска политика,
 ПРИЕ НАСТОЯЩИЯ РЕГЛАМЕНТ:
